20/12/2016 | Administración LocalMunicipal
Santiago de Compostela
Auditorio de Galicia
Bases da convocatoria para a provisión do posto de dirección-xerencia do Auditorio de Galicia

BASES DA CONVOCATORIA PARA A PROVISIÓN DO POSTO DE DIRECCIÓN-XERENCIA DO AUDITORIO DE GALICIA LIMIAR O Auditorio de Galicia é unha entidade de dereito público e personalidade xurídica propia que, baixo a forma de organismo autónomo local de carácter administrativo, ten a encomenda de conducir a actividade cultural do Concello de Santiago de Compostela, para o que se adscribiu á Concellaría de Acción Cultural. No último cuarto de século, o Auditorio de Galicia contribuíu decisivamente a consolidar a oferta cultural da capital de Galicia, desenvolvendo actividades e eventos de diversa natureza como: – A execución dos programas de actividades culturais e artísticas, en particular os de maior relevancia nos campos da música, a ópera, a danza e o teatro. – A organización de congresos, exposicións, conferencias, coloquios, cursos e seminarios relacionados coa cultura e as artes. – A celebración de eventos como premios, festivais, conmemoracións ou presentacións. – A elaboración, produción, edición e distribución de publicacións de diverso formato de carácter cultural e artístico. – A organización, elaboración e desenvolvemento de programas educativos, así como de obradoiros e seminarios de formación técnica na cultura e nas artes. – O fomento da produción artística a través do encargo de proxectos e/ou a cesión de espazos e medios. – A protección e difusión do patrimonio histórico, cultural e artístico de Galicia. – A promoción nacional e internacional de Santiago de Compostela, nomeadamente como destino turístico cultural. – O asesoramento en materia cultural e artística. Á experiencia acumulada durante estes anos xúntase hoxe as novas demandas sociais no ámbito da cultura e das artes escénicas na forma de retos de funcionamento aos que a actual Administración municipal quere satisfacer, e que son: – Afondar na transparencia e democratización do seu funcionamento. – Abrir a programación do centro á participación cidadá. – Coordinar a programación do Auditorio coa do resto de institucións e entidades culturais da cidade e da área urbana. – Incrementar o patrocinio e a busca de financiamento de proxectos no marco da Unión Europea. – Colaborar activamente con outras entidades públicas e privadas do mundo da cultura e das artes escénicas. – Promover e manter unha relación institucional prioritaria e permanente de colaboración coa Universidade de Santiago de Compostela nos ámbitos de interese mutuo. – Impulsar redes e circuítos culturais e artísticos de ámbito internacional, con especial atención ao mundo de fala portuguesa. – Potenciar e promover as industrias culturais e creativas, en especial as de ámbito local e rexional. – Investigar e innovar no eido das artes e da cultura, desenvolvendo laboratorios de creación e experimentación. Con isto pretendese consolidar o que son as tres principais fortalezas de Santiago de Compostela como centro cultural: o feito de ser unha das cidades con máis recursos públicos por habitante destinados á cultura, a proxección internacional de Compostela derivada da súa condición de Patrimonio da Humanidade e o feito de ser a capital dunha nación cunha rica historia e cultura de seu. A consecución destes obxectivos aconsella convocar un proceso de selección para a provisión do posto de Dirección-Xerencia do Auditorio de Galicia. A convocatoria adopta unha filosofía de publicidade, transparencia, abertura e concorrencia que, en harmonía cos principios de capacidade, mérito e igualdade, garanta a elección da persoa máis adecuada para o posto e a consecución dos obxectivos de organización, desempeño e resultados fixados para a institución. BASES DA CONVOCATORIA 1. OBXECTO. É obxecto da convocatoria o proceso de selección para a provisión do posto de Dirección-Xerencia do Auditorio de Galicia.2. CARACTERÍSTICAS DO POSTO. As funcións da Dirección-Xerencia son as que enumera o artigo 12 dos Estatutos do Auditorio de Galicia, que dito órgano asumirá no marco dos obxectivos que para o ente sinalou o limiar destas bases. Ademais do anterior serán funcións da Dirección-Xerencia: – Dirixir o Auditorio de Galicia no ámbito artístico, económico e administrativo. – Executar o Plano de actuación que se aprobe. – Participar activamente na elaboración e dirixir e coordinar a programación anual do Auditorio. – Dirixir a actividade diaria dos proxectos, programas e actividades. – Coordinar as reunións dos órganos de dirección, así como as relacións co goberno municipal e outras institucións da cidade. – Informar aos órganos de dirección dos aspectos que incidan no desenvolvemento dos obxectivos marcados e da execución da programación. – Elaborar con periodicidade anual un informe sobre o desempeño e perspectivas do Auditorio de Galicia, que inclúa unha previsión plausible das necesidades de recursos humanos e materiais, así como unha avaliación do grao de cumprimento dos obxectivos estratéxicos e eventualmente as orientacións para modificalos ou reconducilos. – Planificar o traballo e a organización do persoal do Auditorio de Galicia. – Elaborar os orzamentos de funcionamento e controlar a súa execución. – Supervisar o funcionamento xeral do Auditorio, en particular a contratación e os gastos de actividades e de servizos xerais: seguranza, limpeza, subministracións e mantemento.3. RÉXIME XURÍDICO DO POSTO E RETRIBUCIÓN. A Dirección-Xerencia do Auditorio de Galicia ten a condición de órgano directivo de conformidade co artigo 130.2 da Lei 7/1985, do 2 de abril, de bases de réxime local, e o seu nomeamento e cese compételle á Xunta de Goberno Local do Concello de Santiago de Compostela. A remuneración do posto vén determinada pola relación de postos de traballo do Auditorio de Galicia, na que figura encadrado no grupo A1 e co nivel 30, cunha retribución bruta anual de 63.238,32 euros. O desempeño do posto de Dirección-Xerencia está suxeito ao réxime de incompatibilidades derivado da Lei 53/1984, do 26 de decembro, e a normativa que a desenvolve e/ou complementa.4. REQUISITOS ESIXIDOS. Serán requisitos indispensables para concorrer á convocatoria: – Os xerais previstos no artigo 56 e seguintes do Real Decreto Lexislativo 5/2015, de 30 de outubro, do Estatuto básico do empregado público. – Ser funcionario de carreira ou laboral ao servizo das administracións públicas, ou profesional do sector privado, titulados superiores nos dous casos. – Ter unha experiencia mínima de tres anos na dirección ou xestión de proxectos culturais e/ou artísticos promovidos por institucións e entidades de titularidade pública ou privada (Valorarase a través da vida laboral e doutros documentos que avalen a xestión ou dirección de espazos privados). – Dominio acreditado dos idiomas galego e español a nivel avanzado. – Manifestar expresamente a dispoñibilidade para traballar en horarios diferenciados e días festivos.5. MÉRITOS AVALIABLES. – Outros títulos universitarios, co nivel de licenciatura, grao ou equivalente (até 10 puntos). Títulos especialmente os relacionados co perfil do posto convocado: Graos de Arte e Humanidades e Ciencias Sociais e Xurídicas. Cada licenciatura, grao ou equivalente 5 puntos Cada diplomatura ou equivalente 2,5 puntos – Títulos de mestrados (até 10 puntos). Títulos de xestión, produción e/ou marketing cultural, artes escénicas, altos estudios musicais. Cada mestrado relacionado co perfil do posto convocado que conte con 60 ou máis créditos 2 puntos Cada mestrado non relacionado co perfil do posto convocado que conte con 60 ou máis créditos 1,5 puntos – Títulos de posgrao ou cursos superiores de especialización universitaria (até 10 puntos). Títulos de xestión, produción e/ou marketing cultural, artes escénicas, altos estudios musicais. Cada posgrao relacionado co perfil do posto convocado 2 puntos Cada posgrao non relacionado co perfil do posto convocado 1 puntos – Dominio acreditado de inglés a nivel avanzado Nivel B2 2 puntos Nivel C1 3 puntos Nivel C2 4 puntos Aquelas persoas que non se atopen en situación de poder acreditar mediante certificación oficial o devandito nivel de coñecemento da lingua inglesa, farano constar na súa instancia, debendo indicar na mesma que solicitan ser avaliados do nivel de coñecemento da lingua inglesa. As probas para acreditar o nivel adecuado de coñecemento de idiomas serán realizadas pola Escola Oficial de Idiomas de Santiago de Compostela ou centro público de cualificación equivalente. Esta proba puntuarase como apto ou non apto. – Dominio acreditado dun cuarto e/ou quinto idioma a nivel avanzado (até 10 puntos) Nivel B2 2 puntos Nivel C1 3 puntos Nivel C2 4 puntos Aquelas persoas que non se atopen en situación de poder acreditar mediante certificación oficial o devandito nivel de coñecemento doutra lingua, farano constar na súa instancia, debendo indicar na mesma que solicitan ser avaliados do nivel de coñecemento nesa lingua. As probas para acreditar o nivel adecuado de coñecemento de idiomas serán realizadas pola Escola Oficial de Idiomas de Santiago de Compostela ou centro público de cualificación equivalente. Esta proba puntuarase como apto ou non apto. – Formación no uso de paquetes ofimáticos e doutras ferramentas informáticas de xestión relacionadas coas funcións do cargo (até 5 puntos). Computaranse por número de horas ou créditos, con equivalencia de 1 crédito=10 h. entre 40 e 100 h: 0,2 punto/curso entre 101 e 300 h: 0,3 punto/curso máis de 301: 0,4 punto/curso – Formación adicional en coñecementos específicos do contexto social, histórico, institucional, económico e cultural de Galicia (até 10 puntos). Computaranse por número de horas ou créditos, con equivalencia de 1 crédito=10 h. entre 40 e 100 h: 0,2 punto/curso entre 101 e 300 h: 0,3 punto/curso máis de 301: 0,4 punto/curso – Formación en habilidades sociais, dirección e xestión de equipos, procesos innovadores, de participación e de cambio social (até 10 puntos) Computaranse por número de horas ou créditos, con equivalencia de 1 crédito=10 h. entre 40 e 100 h: 0,2 punto/curso entre 101 e 300 h: 0,3 punto/curso máis de 301: 0,4 punto/curso – Experiencia na planificación de eventos e na programación e desenvolvemento de actividades culturais e artísticas (até 15 puntos). Computaranse por número de meses. Por cada ano de experiencia no sector público: 0,8 puntos. Por cada mes ou fracción sumaranse 0,040 puntos. Por cada ano de experiencia no sector privado: 0,6 puntos. Por cada mes ou fracción sumaranse 0,030 puntos. – Experiencia en marketing, comunicación social e relacións cos usuarios (até 5 puntos). Computaranse por número de meses. Por cada ano de experiencia no sector público: 0,4 puntos. Por cada mes ou fracción sumaranse 0,020 puntos. Por cada ano de experiencia no sector privado: 0,2 puntos. Por cada mes ou fracción sumaranse 0,010 puntos.6. PRESENTACIÓN DE CANDIDATURAS.1. Documentación. As candidaturas deberán presentarse en tres sobres pechados que incluirán a documentación seguinte: – “Sobre número 1: Requisitos”. Conterá a documentación que acredite de forma fidedigna o cumprimento dos requisitos esixidos na base 4 desta convocatoria. Para iso achegaranse certificacións das entidades públicas correspondentes ou copia dos contratos laborais e certificacións de vida laboral no caso de entidades privadas. – “Sobre número 2: Plano de actuación quinquenal”. Conterá o plano de actuación relativo ao proxecto cultural do Auditorio de Galicia para os 5 anos vindeiros, no que se definan fins, valores e obxectivos así como a estratexia, liñas de actuación e posible programación que se propón desenvolver nos distintos espazos existentes (Auditorio de Galicia, Teatro Principal, Zona “C” e Sala Agustín Magán) e en coordinación e cooperación coa Real Filharmonía de Galicia e a Banda Municipal de Música (con sé no Auditorio) e a Escola de Altos Estudos Musicais. Para elaborar este Plano de actuación tomaranse como referencias indicativas as consignacións orzamentarias do Auditorio de Galicia nos últimos 4 exercicios, así como a documentación que os servizos técnicos do Auditorio e do Concello poñerán a disposición de todas as persoas interesadas. O Plano de actuación presentarase, cando menos, en galego, idioma oficial do Concello de Santiago de Compostela, e terá unha extensión máxima de 60.000 caracteres, excluídos elementos gráficos ou tabulares, sen que poida superar en calquera caso as 30 páxinas. – “Sobre número 3: Méritos”. Incluirá o currículo así como os documentos acreditativos dos méritos avaliables establecidos na base 5 desta convocatoria. Tocante ao requisito do punto terceiro da base 4 achegarase tamén unha memoria curricular non avaliable con formato libre e unha extensión non superior a 6.000 caracteres ou 3 páxinas que sirva eventualmente de apoio para as entrevistas persoais que se realicen.2. Presentación. As candidaturas deberanse presentar directamente no rexistro do Auditorio de Galicia (Avda. do Burgo das Nacións s/n, 15705 Santiago de Compostela, A Coruña) ou en calquera das outras formas previstas no artigo 38.4 da Lei 30/1992, de 26 de novembro, de réxime xurídico das administracións públicas e do procedemento administrativo común. Dirixiranse ao Presidente do comité de valoración e incluirán a indicación ‘Proceso de selección para a Dirección-Xerencia do Auditorio de Galicia’. 3. Prazo. O prazo para a presentación das propostas é de dous meses a contar desde a publicación desta convocatoria no Boletín Oficial da Provincia da Coruña.4. Publicidade. As bases poderán consultarse nas sedes electrónicas do Auditorio de Galicia e do Concello de Santiago de Compostela. Tamén se difundirá esta convocatoria por medio de anuncios en dous xornais de gran circulación, un de ámbito autonómico e outro de ámbito estatal.7. PROCESO DE AVALIACIÓN DAS CANDIDATURAS.1. Comité de avaliación: Será o encargado de avaliar as candidaturas presentadas. Estará integrado polos seguintes membros: – Presidente: D. Martiño Noriega Sánchez, alcalde do Concello de Santiago de Compostela, ou concelleiro/a en quen delegue. – Vicepresidenta: Dª. Branca Novoneyra, concelleira delegada de acción cultural do Concello de Santiago de Compostela, ou concelleiro/a en quen delegue. – Vogal: D. Xaquín Monteagudo Romero, director da área de persoal do Concello de Santiago – Vogal: D. Xesús Ron Pereiro, experto en artes escénicas – Vogal: Dª Marisa Sobrino Manzanares, experta en artes visuais – Vogal: Sra. Vicerreitora de Estudantes, Cultura e Responsabilidade Social da Universidade de Santiago de Compostela – Vogal: Sra. Xerente do Consorcio de Santiago de Compostela – Vogal: Representante do Consello da Cultura Galega – Secretaria con voz e sen voto: Dª. Silvia Modia Ferreiro, Directora-xerente en funcións do Auditorio de Galicia.2. Procedemento de avaliación. Conducirase a través das fases seguintes: – Na primeira fase o Comité determinará se as candidaturas presentadas reúnen os requisitos esixidos para participar na convocatoria, de conformidade coa documentación achegada no sobre número 1, comunicando a cada persoa candidata a súa admisión ou exclusión, con expresión neste último caso da súa causa. As persoas excluídas disporán desde ese momento de tres días para a corrección material de erros e omisións. – Na segunda fase, o Comité acordará e ponderará os criterios técnicos de avaliación do Plano de actuación. Como resultado da súa aplicación puntuará de 0 a 75 puntos os planos de actuación incluídos no sobre número 2 das candidaturas admitidas. – Na terceira fase o Comité avaliará os méritos achegados no sobre número 3 das candidaturas admitidas, puntuándoos de 0 a 100 puntos conforme os criterios descritos na cláusula 5. – Na cuarta fase o Comité seleccionará as cinco candidaturas con maior puntuación conxunta, resultado de sumar a puntuación obtida no Plano de actuación e nos méritos. As persoas candidatas serán convocadas a unha entrevista presencial que se celebrará en Santiago de Compostela. As entrevistas versarán sobre o currículo, os méritos avaliados e o plano de actuación proposto. A duración máxima de cada entrevista será de 40 minutos. Como resultado da entrevista o Comité sumará de 0 a 25 puntos adicionais a cada candidatura. – Na fase final e trala suma das tres puntuacións parciais o Comité informará ao Consello Reitor do nome da persoa con máis puntos, quen, a través do seu Presidente, proporá a súa candidatura para o posto de Dirección-Xerencia do Auditorio de Galicia elevándoa á Xunta de Goberno para o seu nomeamento. O Comité resolverá as cuestións que xurdan durante o proceso de selección aténdose á lexislación e normativa aplicable, adoptando as súas decisións por maioría simple con voto dirimente do presidente en caso de empate.8. AMPLIACIÓN DE INFORMACIÓN. As persoas interesadas poden obter máis información no Portal de Transparencia da Actividade Pública da web www.compostelacapitalcultural.org ou a través do correo electrónico subdireccion@auditoriodegalicia. org 9. CONFIDENCIALIDADE. As persoas e institucións públicas que interveñen neste proceso de selección comprometeranse a garantir a absoluta confidencialidade con relación aos datos dos aspirantes e á participación das persoas non admitidas, de xeito que só se publicará o nome da candidatura cuxo nomeamento se propoña. A devandita garantía é compatible co libre acceso ao expediente do procedemento de selección por parte dos interesados, no exercicio dos dereitos que consideren oportunos.10. PRINCIPIO DE IGUALDADE E NORMATIVA APLICABLE. Esta convocatoria réxese polos principios de igualdade de trato e de oportunidades e de non discriminación por razón de sexo recollidos na Lei orgánica 3/2007, do 22 de marzo, para a igualdade efectiva de mulleres e homes. No que non estea previsto nestas bases, aplicarase a normativa reguladora do procedemento administrativo común e de acceso ao emprego público. Santiago de Compostela, 15 de decembro de 2016. Martiño Noriega Sánchez Alcalde de Santiago de Compostela Presidente do Consello Reitor do Auditorio de Galicia